Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Illum, l-Unjoni Ewropea u l-Armenja ffirmaw ftehim dwar spazju komuni tal-avjazzjoni, ibbażat fuq standards komuni għoljin fl-oqsma tas-sikurezza u s-sigurtà tal-avjazzjoni u tal-ġestjoni tat-traffiku tal-ajru. Dan l-iffirmar ifisser opportunitajiet ġodda għall-konsumaturi, għal-linji tal-ajru u għall-ajruporti tal-Armenja u tal-UE. Il-benefiċċji jinkludu opportunitajiet ġodda ta' trasport bl-ajru, konnessjonijiet aktar diretti u benefiċċji ekonomiċi għaż-żewġ naħat: Il-Ftehim se jiffaċilita l-kuntatti bejn il-persuni u jespandi l-opportunitajiet kummerċjali u l-kummerċ bejn l-UE u l-Armenja. Se jkun ukoll strument siewi fl-implimentazzjoni tal-Ftehim ta' Sħubija Komprensiv u Msaħħaħ bejn l-UE u l-Armenja. Il-Kummissarju Adina Vălean, responsabbli għall-mobbiltà u t-trasport, qalet: “Il-Ftehim iffirmat illum se jippermetti lill-UE u lill-Armenja jsaħħu r-relazzjonijiet tagħhom fil-qasam tal-avjazzjoni permezz tal-integrazzjoni gradwali tas-suq. Huwa pass essenzjali fl-istrateġija tagħna biex niksbu kooperazzjoni aktar mill-qrib mal-ġirien tagħna. Il-ftehim se jippermetti aktar għażla ta' vvjaġġar għaċ-ċittadini, opportunitajiet ġodda għall-industrija tal-avjazzjoni, u konnettività aħjar ma' rotot u destinazzjonijiet ġodda għall-benefiċċju tal-konsumaturi, tas-settur tat-turiżmu u tal-kuntatti bejn il-persuni.” L-ispazju Komuni tal-Avjazzjoni (CAA) huwa maħsub biex jippermetti l-ftuħ gradwali tas-suq bejn l-UE u l-ġirien tagħha, flimkien mal-konverġenza regolatorja permezz tal-implimentazzjoni gradwali tar-regoli tal-avjazzjoni tal-UE. L-eżitu ta' dan se jkun opportunitajiet ġodda għall-operaturi u għażla usa' għall-konsumaturi. Il-ftuħ gradwali tas-suq u l-konverġenza regolatorja jseħħu b'mod parallel biex jiġu salvagwardjati l-kompetizzjoni ġusta u l-implimentazzjoni ta' standards komuni għoljin fl-oqsma tas-sikurezza u s-sigurtà u tal-ambjent u ta' standards oħra. B'dan il-ftehim, l-Armenja se tkompli tallinja l-leġiżlazzjoni tagħha mar-regoli u l-istandards tal-avjazzjoni tal-UE f'oqsma bħas-sikurezza tal-avjazzjoni, il-ġestjoni tat-traffiku tal-ajru, is-sigurtà, l-ambjent, ir-regolamentazzjoni ekonomika, il-kompetizzjoni, il-protezzjoni tal-konsumatur u l-aspetti soċjali. Sfond Ftehimiet komprensivi simili dwar it-trasport bl-ajru ġew iffirmati ma' pajjiżi ġirien oħra, fosthom mal-Balkani tal-Punent, mal-Marokk, mal-Georgia, mal-Ġordan, mal-Moldova, mal-Iżrael, u dan l-aħħar mal-Ukrajna. Ġie nnegozjat ukoll ftehim ta' viċinat mat-Tuneżija dwar l-avjazzjoni, li huwa mistenni li jiġi ffirmat fil-futur qrib. Għal Aktar Informazzjoni: Mistoqsijiet u Tweġibiet dwar il-ftehim dwar it-trasport bl-ajru bejn l-UE u l-Armenja Relazzjonijiet tal-UE fil-qasam tal-avjazzjoni internazzjonali